തോക്കുകളുമായി കാശ്മീരികള് പിടിയിലായ കേസ്: ആറാം പ്രതിയെ പോലീസ് കസ്റ്റഡിയില് വിട്ടു തിരുവനന്തപുരം: തലസ്ഥാനത്ത് കാശ്മീര് ആര്.ഡി.ഒയുടെ വ്യാജ മുദ്ര പതിച്ച വ്യാജ തോക്ക് ലൈസന്സും വ്യാജ ഇരട്ട ബാരല് തോക്കുകളുമായി അഞ്ച് കാശ്മീരികള് പിടിയിലായ കേസില് ആറാം പ്രതിയെ രണ്ടു ദിവസത്തെ പോലീസ് കസ്റ്റഡിയില് വിട്ടു. തിരുവനന്തപുരം ഒന്നാം ജുഡീഷ്യല് ഫസ്റ്റ് ക്ലാസ് മജിസ്ട്രേട്ട് കോടതിയാണ് പ്രതിയെ പോലീസ് കസ്റ്റഡിയില് വിട്ടത്. കളമശേരി വ്യാജ തോക്കു കടത്ത് കേസില് എറണാകുളം ജില്ലാ ജയിലില് ജുഡീഷ്യല് കസ്റ്റഡിയില് റിമാന്ഡില് കഴിയുന്ന പ്രതിയെ മജിസ്ട്രേട്ട് പി.എസ്. സുമി പ്ര?ഡക്ഷന് വാറണ്ടില് വരുത്തി ജുഡീഷ്യല് കസ്റ്റഡിയില് നിന്നും പോലീസ് കസ്റ്റഡിയില് നല്കുകയായിരുന്നു. കാശ്മീര് രജൗരി ജില്ലാ ആര്ഡിഒ എ.ഡി.എമ്മിന്റെ വ്യാജ ലൈസന്സും പ്രതികളില് നിന്നും പിടിച്ചെടുത്തിരുന്നു. ഒന്നു മുതല് അഞ്ചു വരെയുള്ള പ്രതികള്ക്ക് വ്യാജ തോക്കുകള് സംഘടിപ്പിച്ച നല്കിയ കാശ്മീര് സ്വദേശി വിനോദിനെയാണ് കരമന പോലീസ് സര്ക്കിള് ഇന്സ്പെക്ടര് അനീഷിന് കസ്റ്റഡി നല്കിയത്. അഞ്ച് ഇരട്ടക്കുഴല് തോക്കുകളും 25 റൗണ്ട് ബുള്ളറ്റുകളുമായി അഞ്ച് കാശ്മീരികളെ തലസ്ഥാനത്തെ തന്ത്രപ്രധാന മേഖലയില് നിന്നും സെപ്റ്റംബര് ഒന്നിനാണ് പിടിച്ചെടുത്തത്. കാശ്മീര് സ്വദേശികളായ ഷൗക്കത്തലി, ഷുക്കൂര് അഹമ്മദ്, ഗുല്സ മാന്, മുഷ്താഖ് ഹുസൈന്, മുഹമ്മദ് ജാവേദ് എന്നിവരാണ് കരമന പോലീസിന്റെ പിടിയിലായത്. നീറമണ്കരയിലെ വാടക വീട്ടില് നിന്നാണ് ഇവരെ പിടികൂടിയത്. എ.ടി.എമ്മില് പണം ലോഡ് ചെയ്ത് നിറക്കുന്ന സിസ്കോ ലോജിസ്റ്റിക്സ് എന്ന സ്ഥാപനത്തിന്റെ ആംഡ് ഗാര്ഡായി മഹാരാഷ്ട്ര ഏജന്സി വഴിയാണ് ഇവര് തലസ്ഥാനത്ത് എത്തിയത്. നാടന് തോക്കുകള്ക്ക് സമാനമായതും മാരക പ്രഹരശേഷിയുള്ളതുമായ തോക്കുകളാണ് ഇവരില് നിന്നും കണ്ടെടുത്തത്.